[{"text_idx": "#000002", "text": "Hego aldeko kordaletik jaitsi gara hurrengo helburura joateko, baserri baten ondotik pasa eta pista utzi dugu pixka bat aurrerago (10:38), gasaren bidetik gora egiteko Korosomun\u0303o (795m.) (10:44) tontorreraino. Norabidea mantenduz behera egin dugu Lizargarate lepora jaisteko. Gure aurrean azaltzen hari da zain daukagun aldapa pikoa, 200 metroko desnibela eta %32 malda bat, ordu erdi behar izan dugu puntara ailegatzeko, Arranoaitz (895m) (11:14). Majo izerditu gara. Behean Debako bailara eta On\u0303ati daukagula, zerbait jan-edan dugu hurrengo mendira abiatu baino lehen. Ipar-eki alderako norabide hartuz laster gaude bertan, Arrola (904m.) (11:31). Egunak lainotsu jarraitzen du, pena bat. Behean ikusten dugun Antzuolara jaisteko, ekialdera jo dugu 10 bat minutuz, GR-34.1i segituz mendi bizkarretik (11:45), gero ezkerrera pista bat hartzeko. Pinuak botatzen ibili direnez pista nahiko narrastuta dago, pinu adarren artetik ibili behar izan dugu. Bidea pagadi barrenetik doa eta, gorakoan hartu dugun, porlanezko pistara daramatza, hemendik 10 minutuetan Antzuolan gaude (12:51). Autoak utzi dugun inguruan jolas-parke bat dago bere iturriarekin, bertan freskatu eta herriko beste aldean dagoen Larrea jatetxera abiatu gara bazkaltzera. 13,5 \u20acko menua ondo prestatutako etxeko janariekin eta plater ederretan ateratzen dute. Aparte urteko ardoak eskatu ditugu, Villabuenako beltza eta San Martineko gorria, hauekin 15,5 \u20actan jarri zaigu bazkaria. Kafeak eta patxaranak Roberton lepotik, bere urtebetetzea pasa delako. Denok ados oso ondo bazkaldu dugula esateko orduan."}]